ORDONANȚA TRIBUNALULUI FUNCȚIEI PUBLICE
A UNIUNII EUROPENE
(Camera întâi)
28 aprilie 2016
Cauza F‑115/15
José Manuel Silva Rodriguez
împotriva
Comisiei Europene
„Funcție publică – Funcționari – Pensie – Calculul drepturilor de pensie – Spor de conducere – Articolul 81 din Regulamentul de procedură”
Obiectul:      Acțiune formulată în temeiul articolului 270 TFUE, aplicabil Tratatului CEEA potrivit articolului 106a din acesta, prin care José Manuel Silva Rodriguez solicită Tribunalului, pe de o parte, să constate inaplicabilitatea în speță a unei orientări interne a Comisiei Europene, în speță Concluzia 240/05 a Colegiului șefilor de administrație, aprobată la 16 iunie 2005 și care privește, în esență, avansarea în treaptă prevăzută de la 1 mai 2004 pentru șefii de unitate, directori și directorii generali, precum și anularea deciziei Comisiei din 29 octombrie 2014 de stabilire a dreptului său la o pensie pentru limită de vârstă și, pe de altă parte, să oblige Comisia la plata pensiei pentru limită de vârstă la care consideră că are dreptul, cu deducerea pensiei plătite în mod efectiv, majorată cu dobânda legală
Decizia:      Respinge acțiunea domnului José Manuel Silva Rodriguez ca fiind în parte vădit inadmisibilă și în parte vădit nefondată. Domnul Silva Rodriguez suportă propriile cheltuieli de judecată și este obligat să suporte cheltuielile de judecată efectuate de Comisia Europeană.
Sumarul ordonanței
Acțiune introdusă de funcționari – Motive –Motiv întemeiat pe încălcarea principiului egalității de tratament – Invocarea unei pretinse discriminări ca urmare a unui avantaj acordat în mod nelegal altor funcționari – Motiv inoperant
(Statutul funcționarilor, art. 91)
Respectarea principiului egalității de tratament trebuie să fie în concordanță cu principiul legalității, potrivit căruia nimeni nu poate invoca, în interesul său, o nelegalitate comisă în favoarea altei persoane. Prin urmare, un motiv întemeiat pe încălcarea principiului egalității de tratament în raport cu un avantaj nelegal acordat altor funcționari este inoperant.
(a se vedea punctul 38)
Trimitere la:
Curte: Hotărârea din 4 iulie 1985, Williams/Curtea de Conturi, 134/84, EU:C:1985:297, punctul 14, și Hotărârea din 2 iunie 1994, de Compte/Parlamentul, C‑326/91 P, EU:C:1994:218, punctele 51 și 52
Tribunalul Funcției Publice: Hotărârea din 1 iulie 2010, Časta/Comisia, F‑40/09, EU:F:2010:74, punctul 88, și Hotărârea din 21 ianuarie 2014, Van Asbroeck/Parlamentul, F‑102/12, EU:F:2014:4, punctele 37 și 38